Bekendtgørelse for Grønland om indberetning af uoverensstemmelser i oplysninger om reelle ejere

I medfør af § 15 a, stk. 3, i lov om forebyggende foranstaltninger mod hvidvask og finansiering af terrorisme (hvidvaskloven), som sat i kraft for Grønland ved kongelig anordning nr. 956 af 17. maj 2021, som ændret ved kongelig anordning nr. 2627 af 28. december 2021, fastsættes:

*Anvendelsesområde*

**§ 1.** Denne bekendtgørelse finder anvendelse på virksomheder og personer samt kompetente myndigheder, der i medfør af § 15 a i hvidvaskloven, som sat i kraft for Grønland ved kongelig anordning, skal foretage indberetninger af uoverensstemmelser i forhold til de registrerede oplysninger om reelle ejere.

*Indberetning*

**§ 2.** Uoverensstemmelser, som de indberetningspligtige, jf. § 1, finder mellem oplysningerne om reelt ejerskab i Erhvervsstyrelsens register og de oplysninger om reelt ejerskab, som er tilgængelige for dem, skal indberettes til Erhvervsstyrelsen.

*Stk. 2.* Indberetningen skal som minimum indeholde følgende oplysninger:

1) Navn og CPR-nummer eller CVR-nummer for indberetteren.

2) Navn og CVR-nummer for den virksomhed, fond, forening, trust eller lignende juridisk arrangement, som indberetningen vedrører.

3) Beskrivelse af uoverensstemmelsen.

*Stk. 3.* Indberetningen skal vedlægges dokumentation for uoverensstemmelsen.

*Stk. 4.* Indberetning, jf. stk. 1, er fortrolig og undtaget fra aktindsigt efter lov om offentlighed i forvaltningen og forvaltningsloven. Oplysning om indberetter videregives ikke til den virksomhed, fond, forening, trust eller lignende juridiske arrangement, som indberetningen vedrører.

*Anvendelse af Erhvervsstyrelsens indberetningsløsning*

**§ 3.** Uoverensstemmelser i forhold til oplysninger om reelle ejere, der er registreret i Erhvervsstyrelsens it-system, jf. § 1, skal indberettes til Erhvervsstyrelsen via indberetningsløsningen på www.virk.dk.

*Stk. 2.* Indberetter skal benytte en digital signatur eller NemID, som er accepteret af Erhvervsstyrelsen som adgang til at foretage indberetning af uoverensstemmelser i forhold til de registrerede oplysninger om reelle ejere.

*Stk. 3.* Indberetning skal foregå i overensstemmelse med de betingelser, der fremgår af indberetningsløsningen på www.virk.dk.

*Stk. 4.* Hvis Erhvervsstyrelsen har begrundet formodning om, at der er sket eller vil ske misbrug af indberetningsløsningen, kan styrelsen med øjeblik virkning lukke brugerens adgang hertil.

**§ 4.** Kan en indberetning undtagelsesvis ikke foretages via indberetningsløsningen, skal uoverensstemmelsen indberettes digitalt via e-post til Erhvervsstyrelsen med angivelse af oplysningerne, jf. § 2, stk. 2, og vedlægges dokumentation for uoverensstemmelsen.

*Sprogkrav*

**§ 5.** Beskrivelsen af uoverensstemmelsen og den vedlagte dokumentation herfor skal være på dansk, svensk, norsk eller engelsk.

*Ikrafttræden*

**§ 6.** Bekendtgørelsen træder i kraft den [DATO] 2022.

*Erhvervsstyrelsen, den* [DATO] *2022*

Jørgen Wissing Jensen

/ Søren Corfixsen Whitt